R. Bauer, poslanec: (2008-07-03):
Čo sa týka doterajšieho výkonu funkcie, chcem povedať, že na výkon funkcie predsedu výboru pre kultúru a médiá Pavla Minárika som nepočul nikde žiadne vecné sťažnosti, že by bol vykonával svoju funkciu nevhodne, neodborne alebo dokonca zneužíval svoju funkciu. Naopak, počul som od mnohých odborníkov v oblasti kultúry veľmi dobré hodnotenie. Mnohí predstavitelia verejnoprávnych i súkromných médií, celoštátnych, regionálnych a miestnych kultúrnych zariadení a inštitúcií, ktorí sa zaujímali o činnosť výboru pre kultúru a médiá, veľmi vysoko hodnotili odbornú prácu i ľudský prístup Pavla Minárika pri vedení výboru. Po druhé, nikde v našej ústave, ani nikde v slovenských zákonoch nenájdete požiadavku na to, aby pre funkciu predsedu výboru Národnej rady existovala podmienka, že ju môže vykonávať len ten poslanec, ktorý je členom politickej strany, ktorá prešla voľbami. Táto požiadavka nie je opodstatnená tým skôr, že výbor Národnej rady je len iniciatívnym a kontrolným orgánom Národnej rady a teda nemá žiadne exekutívne právomoci. Ani § 14 zákona o rokovacom poriadku, ktorý popisuje okrem iných funkcií aj voľbu do funkcie predsedu výboru, neobsahuje žiadne ustanovenie o tom, že kandidát musí spĺňať podmienku, ktorou ste odôvodnili svoj návrh. Každý poslanec môže byť navrhnutý na predsedu výboru bez ohľadu na príslušnosť v politickej strane. Vaše odôvodnenie, pán Mečiar, vecne vôbec neobstojí. Pre poslancov platí predovšetkým ústava čl. 73 ods. 2: „Poslanci sú zástupcovia občanov, svoj mandát vykonávajú osobne podľa svojho svedomia a presvedčenia a nie sú viazaní príkazmi.“ To adresujem všetkým koaličným poslancom, ktorí by snáď váš návrh brali ako príkaz. To všetko by ste vy, pán Mečiar, ako človek s absolvovaným právnickým vzdelaním a dlhoročný politik v najvyšších štátnických pozíciách mali bezpochyby vedieť. Je smutné, ak to neviete, či skutočne na zamyslenie vašich voličov či spolustraníkov, ak o tom viete a predsa konáte ináč. Váš návrh, pán Mečiar, je čisto účelový a musím povedať, že z vašich úst je pre mňa absolútne neakceptovateľný. V prvom rade preto, že pán poslanec Pavol Minárik svojimi činmi, postojmi a pôsobením vo verejných funkciách má vysoký morálny kredit, zatiaľ čo vy, pán Mečiar, ho nemáte vôbec. A morálne predpoklady pre výkon akejkoľvek funkcie sú pre mňa na prvom mieste. Vy ste svoj morálny kredit dávno stratili. Aby ste mali možnosť si to uvedomiť a svoj účelový návrh stiahnuť, dovoľte, aby som aj ja vám pripomenul niektoré momenty novodobej slovenskej histórie. Najprv si dovolím uviesť svoju osobnú skúsenosť s vami. Od roku 1990 som sa pohyboval v komunálnej sfére a v januári 1993, keď sa konali doplňujúce voľby primátora mesta Košice, kde som tiež kandidoval, vy ste v rámci predvolebnej kampane prišli do Košíc podporiť vášho kandidáta. V tom čase malo mesto Košice problém pri zásobovaní teplou vodou. Niekoľko dní boli obyvatelia Košíc bez teplej vody. Vy ste na predvolebnom mítingu na podporu vášho kandidáta prezentovali svoje svojské riešenie. Ak Košičania zvolia kandidáta HZDS, tak vaša prvá vláda zariadi, že teplá voda potečie. Bolo to z vašej strany možno nešťastné vyjadrenie, ale de facto to bolo vydieranie obyvateľov Košíc, ktorí sa ale nedali vydierať a v nasledujúcich primátorských voľbách preukázali svoju demokratickú vyspelosť a mestskú hrdosť a vášho kandidáta nezvolili. V nasledujúcom období po mojom nastúpení do funkcie primátora mesta Košice prišla na magistrát finančná kontrola na prostriedky KBV. V rokoch 1994 až 1998 práve vaša strana Hnutie za demokratické Slovensko nerešpektovaním zásad demokracie, ktoré sa v západnej Európe berú ako norma, dostala našu krajinu do medzinárodnej izolácie. Stačí spomenúť demarše z Európskej únie i zo Spojených štátov z roku 1995 vyjadrujúce znepokojenie nad vnútropolitickým vývojom na Slovensku, či na škandalózne zmarené referendum o priamej voľbe prezidenta z roku 1997. Vaša tretia vláda viedla občanov Slovenska mimo Európskej únie a NATO. Ak by tento vývoj pokračoval aj po roku 1998, tak dnes by sme pravdepodobne boli v izolácii mimo Európskeho spoločenstva. Zbavili ste mandátu poslanca Františka Gauliedera, ako to už povedal pán poslanec Mikloško, presadili ste diskriminačný volebný zákon. Toto obdobie sa dá charakterizovať ako obdobie demokratického deficitu, keď ste sa pokúšali o zmenu pravidiel hry ponovembrového demokratického vývoja a nastolenie tzv. tyranie väčšiny. Ťažko sa zabúda i na to, ako ste, pán Mečiar, zabránili vyšetreniu podozrení zo závažných kriminálnych činov únosu a vraždy tým, že ste na ne vyhlásili amnestiu. Urobili ste tak doslova len niekoľko hodín po prevzatí prezidentských právomocí v marci 1998 po tom, ako sa skončilo funkčné obdobie prezidenta Michala Kováča. Od začiatku ste znemožňovali a marili vyšetrovanie. Na mítingu HZDS ste avizovali, že odvoláte vyšetrovateľa Petra Vačoka, ktorý si robil svoju prácu a následne ste tak aj urobili a nahradili ste ho ľuďmi, ktorí vám boli lojálni. Koniec integračným ambíciám vašej tretej vlády znamenalo rozhodnutie Európskej komisie z júla 1997 o neprizvaní Slovenska na rokovania o vstupe do Európskej únie. V posudku Európskej komisie k žiadosti Slovenska o členstvo bolo uvedené, že na Slovensku stále existuje medzera medzi ústavnými ustanoveniami a politickou praxou. Komisia zistila, že, citujem: „Vláda práva a demokracie nie je stále dostatočne hlboko zakorenená. Toto bude vyžadovať väčšiu otvorenosť k opozičným názorom, spoľahlivé fungovanie štátnych inštitúcií a rešpektovanie ich jednotlivých úloh v ústavnom poriadku.“ Po nástupe k moci v roku 1994 sa pán Mečiar všemožne snažili zabrániť zopakovaniu situácie, keď ste boli odvolaný. Vaša vláda sa usilovala o vládnutie štátu na všetkých úrovniach a vo všetkých oblastiach. Výsledkom tohto snaženia bola neslávne známa dlhá parlamentná noc alebo tiež noc dlhých nožov, o čom vám poviem asi za chvíľku, keďže vidím, že v tomto parlamente sú niektorí rovnejší od rovných, pretože niekomu nejde čas, niekomu ide čas. V duchu absolútneho nerešpektovania pomerného zastúpenia v parlamentných výboroch si vaša vtedajšia koalícia rozdelila všetky posty. (Zvuk časomiery a prerušenie vystupujúceho.)